Retningslinjer for utdeling av kulturmidler i Gol kommune
1. Formål
Kulturmidlene skal bidra til å styrke frivillige lag og organisasjoner innen idrett og kultur, samt stimulere til utvikling av prosjekter som fremmer aktivitet, inkludering og kulturelt mangfold i kommunen.

2. Midlenes fordeling
Kulturmidlene fordeles årlig etter følgende fordeling:
· Idrettsorganisasjoner: 50-70 %
· Kulturorganisasjoner: 20-40 %
· Prosjektmidler (kultur og idrett): 10-15 %

Fordelingen kan justeres etter politisk behandling og evaluering. Eventuelle ubrukte midler til prosjekter overføres til neste års budsjett og inngår da i summen av kulturmidler til utdeling. 

3. Hvem kan søke
· Registrerte frivillige lag og organisasjoner med hovedaktivitet i Gol kommune.
· Organisasjoner må være åpne for nye medlemmer og ha regelmessig aktivitet.
· For prosjektmidler kan også samarbeid mellom flere organisasjoner, skoler eller andre frivillige aktører søke.

4. Generelle kriterier for tildeling
Tildeling av kulturmidler skjer på grunnlag av søknad og vurderes etter:
· Aktivitetsnivå: Antall arrangement, treningsøkter, øvinger, forestillinger mv. i løpet av året.
· Medlemsnivå: Antall aktive medlemmer, spesielt barn og unge, samt medlemmer over 60 år.
· Frivillig innsats: Grad av dugnadsarbeid og ikke-kommersiell drift.
· Tilgjengelighet og inkludering: Tiltak for å inkludere ulike grupper (alder, kjønn, funksjonsevne, språk etc.)
· Lokal forankring: Organisasjonens betydning for lokalsamfunnet.



5. Spesifikke vilkår
5.1. Idrettsorganisasjoner
· Det gis tilskudd basert på antall aktive medlemmer og antall treningsgrupper/lag.
· Det prioriteres støtte til barne- og ungdomsaktiviteter.
· Organisasjonen må være medlem av Norges Idrettsforbund eller et særforbund.
5.2. Kulturorganisasjoner
· Det gis tilskudd ut fra antall medlemmer, arrangement og grad av offentlig tilgjengelighet.
· Både musikk, dans, teater, visuell kunst og andre kulturformer omfattast.
· Kulturorganisasjoner må ha jevnlig aktivitet og dokumentert virksomhet.
5.3. Prosjektmidler
· Tildeles for tidsavgrensede prosjekter med klart definert mål og gjennomføringsplan.
· Prosjektene må bidra til utvikling, nytenking eller samarbeid på tvers av sektorer eller målgrupper.
· Rapportering med vurdering og regnskap kreves etter gjennomført prosjekt.

6. Søknadsprosess
· Søknadsfrist: 7.10.26
· Søknad sendes via digitalt skjema på kommunens nettside.

7. Behandling og tildeling
· Søknadene vurderes av kulturavdelingen.
· Vedtak om tildeling fattes av Utval for oppvekst og kultur.

8. Rapportering og kontroll
· Midler som ikke brukes i henhold til søknad eller retningslinjene kan kreves tilbakebetalt.


